|  |
| --- |
| ***Директни плащания*** |

**1. През изминалата седмица  5 835 животновъди, кандидати по схемата за преходна национална помощ за овце-майки и кози-майки, обвързана с производството, получиха над 24 млн. лв. за Кампания 2020.** Ставката за плащане за едно допустимо за подпомагане по схемата животно е в размер на 37,93 лв. и е определена със заповед на министъра на земеделието, храните и горите. Право на подпомагане по схемата за преходна национална помощ за овце-майки и за кози-майки имат кандидати, които отглеждат в стопанствата си 50 или повече животни и отговарят на изискванията на чл. 39 от Наредба № 3 от 17.02.2015 г. за условията и реда за прилагане на схемите за директни плащания. Преходната национална помощ се отпуска само за секторите, за които са предоставяни национални доплащания през 2013 г., а бюджетът по всяка от схемите е с намаляващ в годините размер. През 2020 г. максимумът, който може да се плати, е 50% от пакета на съответната схема за национални доплащания през 2013 г.

**2. Ставката на корекция по финансовата дисциплина за директни плащания,** **които се отпускат на земеделски стопани над 2000 евро за заявление за помощ, за календарна 2020 г. ще бъде в размер на 2,906192 %.** Това се очаква да бъде определено с Регламент за изпълнение на Комисията за адаптиране на ставката на корекция за директни плащания съгласно Регламент (ЕС) № 1306/2013 на Европейския парламент и на Съвета по отношение на календарната година 2020 г. Финансовата дисциплина се използва основно за попълване на селскостопанския резерв за кризи. В случай на неизползване на резерва, сумите се възстановяват на бенефициерите.

|  |  |
| --- | --- |
| ***Визия за ОСП след 2020 г.*** |  |

**3. Неправителствени организации от здравния и екологичния сектор призовават Европейската комисия да оттегли законодателното предложение за реформа на ОСП след 2020 г.** Около 27 НПО от екологичния и здравния сектор призовават Комисията да оттегли законодателното предложение за реформа на ОСП след 2020 г., за да предпазят изпълнението на Европейската зелена сделка (European Green Deal). В отворено писмо от 30 октомври 2020 год., адресирано до г-жа Урсула фон дер Лайен и г-н Франс Тимерманс, съответно председател и зам.-председател на Европейската комисия, организациите заявяват, че позициите на Европейския парламент (ЕП) и Съвета  относно ОСП след 2020 г. „работят срещу Европейската зелена сделка (и свързаните с нея стратегии за биоразнообразието и „От фермата до трапезата“). Според подписаните организации, плановете на ЕП и държавите членки ще „позволят изплащане на милиарди вредни субсидии“. Организациите обвиняват ЕП и държавите членки, че изказват позиции, които „сериозно вредят на принципа на не нанасяне на вреда“, увеличават плащания насочени към производство (т.е. обвързаната подкрепа) и премахват защитни механизми, като напр. разширяване на системите за напояване“. Също така, 27-те организации заявяват, че „(институциите) ограничават заложената амбиция по отношение на климата, околната среда, хуманното отношение към животните и общественото здраве“, като в същото време „позволяват или дори изискват от държавите членки да насочат голяма част от подпомагането за субсидиране на бизнес, който прилага обикновените (и дори е възможно и по-лоши) практики на производство“. Организациите заявяват, че „не е възможно да подкрепят разходи от 387 млрд. евро публични средства (което е 1/3 от целия бюджет на ЕС) за стимулиране, вместо за решаване, на настъпилата *(бел. екологична)*криза“. В тази връзка, организациите изказват недоволство, че „зелената архитектура“ на ОСП е „значително размита“, като предупреждават, че „не очакват преговорите по време на триалозите да поправят тази ситуация“. Според организациите, решението е „Комисията да направи ново законодателно предложение за реформа на ОСП след 2020 г., което да се основава на подпомагане на фермерите за преминаване от индустриално селско стопанство към ОСП, която да е съвместима с целите на Европейската зелена сделка“. Организациите твърдят, че „удължаването на прилагането на текущата ОСП с още две години ще направи това възможно“, като „бъдещето на нашите деца трябва да бъде над всичко, което е политически целесъобразно“. Пълният текст на отвореното писмо е достъпно на следния адрес: <http://www.birdlife.org/europe-and-central-asia/news/open-letter-president-von-der-leyen-withdraw-cap-0> 

**4. Тристранните разговори между Европейския парламент, Съвета и Европейската комисия по реформата на ОСП трябва да започнат на 10 ноември 2020 г, като първата среща ще бъде „супер триалог“, обхващащ и трите досиета**. Поради мерките във връзка с COVID-19, срещите ще се провеждат на смесена основа, отчасти лице в лице и отчасти виртуално. Целта е до края на годината да има поне една среща по всеки от трите регламента на ОСП, обхващаща стратегическите планове, общата организация на пазарите и финансирането, управлението и мониторинга, с възможност за втора среща по стратегическите планове. Окончателното тристранно споразумение за инструмента за възстановяване (2021-2022) ще се разбере в същия ден (на 10 ноември), а Преходния регламент по ОСП (в сила от 1 януари 2021 г.) се очаква да бъде финализиран на 27 ноември, преди пленарно гласуване през декември (14-17 декември).

|  |  |
| --- | --- |
| ***Още от ЕС и света*** |  |

**5**. **Икономисти от Министерството на земеделието на САЩ прогнозират сериозни последици за ЕС и света, като намаление на предлагането и рязко увеличение на цените на хранителните продукти, ако се приемат стратегиите „От фермата до трапезата“ (F2F) и Биоразазнообразие.** В констатации, обявени от американския държавен секретар по земеделиеСони Пердю, по време на видеовръзка с европейски журналисти на 7 октомври, те също така предвиждат за увеличение на броя на хората в потенциален риск от хранителна несигурност, в резултат от изпълнението на плана на Европейската комисия. Доклад, изготвен от Службата за икономически изследвания на департамента (ERS) „Икономическо и продоволствено въздействие от намаляване на селскостопанската продукция, в резултат от прилагане на Зеления пакт, в т.ч. стратегиите „От фермата до трапезата“ (F2F) и Биоразазнообразие “ е публикуван на 2 ноември. Анализът разглежда три възможни сценария: първи - само ЕС приема стратегиите, втори - някои страни продължават да следват стратегиите, което предполага, че ще има търговски ограничения на ЕС срещу тези, които не приемат стратегиите. Третият потенциален сценарий се основава на глобалното приемане на промените, които Европа планира да направи. И трите варианта, според американските анализатори, биха означавали, че „10-годишният план на Европа за целенасочено намаляване на използването на антимикробни средства, торове и пестициди, би довел до намаляване в ЕС на селскостопанското производство и намаляване на неговата конкурентоспособност на вътрешния и експортния пазар."  ERS смята, че ако промените бъдат приети в световен мащаб, селскостопанската продукция в ЕС ще спадне със 7% до 2030 г., докато ако само ЕС ги приеме, производството му ще намалее с 12%. Ако целият свят следва плана на ЕС, тогава производството на храни в световен мащаб ще спадне с 11%. Спадът в селскостопанското производство ще засегне предлагането на храни в ЕС, което ще доведе до повишаване на цените и ще влияе върху потребителските бюджети“, казват анализаторите. И при трите сценария се предвижда най-голямо покачване на цени и разходи за храна на глава от населението в ЕС. Ако стратегиите бъдат приети в световен мащаб, тогава ще има „значително“ покачване на цените и разходите за храна. В САЩ, ERS казва, „цените и разходите за храна ще останат относително непроменени, освен в случай на глобално приемане“. Базираната във Вашингтон агенция освен това предупреждава за значително намаляване на БВП на ЕС, „особено, ако възприемането е ограничено до ЕС“. „В този случай спадът на БВП на ЕС би представлявал 76% от спада в световния БВП“, добавят авторите. Делът на Европа от световния спад на БВП би бил 49%, ако мерките бъдат приети в някои други страни и 12% от тях се предприемат в световен мащаб. Анализаторите също така заявяват, че хранителната несигурност, определена като брой на хората, които нямат достъпът до поне 2 100 калории на ден, би се увеличила значително в 76 държави с ниски и средни доходи, поради повишаване на цените и по-ниските доходи, особено това е в сила за Африка. Това означава допълнителни 22 милиона хора, които ще бъдат в риск от продоволствена несигурност, ако стратегиите се прилагат само в ЕС и повишение до 185 милиона, ако стратегиите се прилагат в целия свят.